Zurnabad qalası

Zurnabad qalası — Göygöl rayonu, Zurnabad kəndindən təqribən 5-6 km aralıda meşəlik ərazidə yerləşən tarixi qala. Zurnabad qalasında aparılmış arxeoloji tədqiqat işləri zamanı onun XIII-XIV əsrlərə aid olduğu təsdiqlənib. Qala öz tikinti xüsusiyyətlərinə görə demək olar ki, Bakıdakı Mərdəkan, Nardaran, Ramana qalaları ilə oxşarlıq təşkil edir. Beş bürcü olan qalanın eni, uzunu, hündürlüyü bir-birlərinə tən şəkildə hörülüb. Qalanın həm eni, həm də hündürlüyü 9 metrdir. Zurnabad isə feodal qəsri olub. Bu qala adi bir feodalın ailə üzvlərinin, onun əmlakının qorunmasına xidmət edib və müdafiə xarakterli olmayıb.
 Haqqında 
Qalada 1938-ci ildə A.E.Paxomov, 1989-cu ildə A.M.Məmmədov kimi tədqiqatçılar arxeoloji qazıntılar aparmışlar və onun tikilmə tarixinin XII-XIV əsrlərə aid olduğunu müəyyən etmişlər. Həmçinin burada 2013-2014-cü illərdə Gəncə arxeoloji ekspedisiyası tərəfindən də kəşfiyyat işləri aparılmışdır.

A.Məmmədov Zurnabad qalasının feodal qəsri olduğunu, qalanın adi bir feodalın ailə üzvlərinin, onun əmlakının qorunmasına xidmət edən qala olduğunu və müdafiə xarakteri daşıdığını qeyd edib.

Qalanın 500 metrliyində, əsas yolun üstündə gözətçi məntəqəsi vardır ki, yerli əhali və maldar tayfalar bu ərazidən əvvəllər köç yolu kimi istifadə etmişdilər.

 Memarlıq xüsusiyyətləri 
Zurnabad qalası tikinti xüsusiyyətlərinə görə Bakıdakı Mərdəkan, Nardaran, Ramana qalalarına bənzədilir. Zurnabad qalasının divarları çay daşından əhəng məhlulu ilə hörülüb. Qaladakı ən iri bürcün dairəsi 9 metrdir. İkinci bürcün dairəsi 8 metr, üçüncü, dördüncü və beşinci bürclərin dairəsi isə 4 metrdir. Qalanın bürclərində mazğallar (qala divarlarında atışma üçün qoyulan dəlik) yoxdur. Bu da, tikilinin müdafiə məqsədilə deyil, yaşayış yeri kimi inşa olunduğunu sübut edir.

Qalanın Gəncəçaya doğru çıxan həyəti vardır. Həyəti əhatə edən sol divarın uzunluğu 30 metr, əks tərəfinin uzunluğu isə 10 metrdir. Divarda iki bürc var. Böyük bürcün dairəsi 8 metr, kiçik bürcün dairəsi isə 3 metrdir.

Zurnabad qalası yerli əhəmiyyətli abidələrin siyahısına daxildir.
 İstinadlar 

 Xarici keçidlər 
 GÖYGÖL RAYONU | ÇÖL ADAMI | ZURNABAD QALASI | KAMAL DƏNİZ


Kateqoriya:Göygöl rayonunun qalaları
Kateqoriya:1301-ci ildə yarananlar
Kateqoriya:XIV əsr memarlığı
Kateqoriya:Azərbaycanda qeydiyyata alınmış yerli əhəmiyyətli memarlıq abidələri